સ્વામીશ્રીના વાત્સલ્યસભર વ્યક્તિત્વના આ પાસાને અનેક લોકોએ અનુભવ્યું છે. સ્વામીશ્રી સારંગપુરમાં બિરાજતા હોય અને અતિ વ્યસ્ત કાર્યક્રમો વચ્ચે પણ તેમનાં દર્શન માટે કોઈ આવે ત્યારે સ્વામીશ્રી સહજતાથી એમને પૂછે, ‘જમ્યા?’, ‘નાસ્તો કર્યો?’ ‘ઉતારો થઈ ગયો?’ એમની આ પૂછપરછમાં વિવેક ખાતર પુછાતા પ્રશ્નો નહોતા. પરંતુ એક નર્યો પ્રેમભાવ છલકાતો અનુભવાતો હતો. સવારે પ્રાતઃપૂજા પછી તેઓનાં દર્શને આવેલાને તેઓ પૂછેઃ ‘નાસ્તો કર્યો?’ અને એ જવાબ આપે તે પહેલાં તરત જ સ્વામીશ્રી અમારી સામે નજર મેળવે. નજરથી કહી દે કે ‘આ હરિભક્તને નાસ્તો કરવાનો બાકી છે.’ અનેક સંતો કે કાર્યકરોને આ વાતનો અનુભવ છે.